Sellel reedel ja laupäeval esineb Odessa Popil hüpnootiline-elektrooniline lo-fi duo Hype Williams, kes  ajakirja Wire hinnangul on "puuduv lüli Ariel Pink'i ja Aphex Twin'i vahel". Selle salapärase ja enda kohta vastuolulist infot jagava bändi moodustavad mees ja naine, kes esinevad varjunimede D. Blunt ja Inga Copeland all. Duo juured on Londoni skenes, kus tegutsevad bändid nagu Paradise Sisters, Arch M ja Hounds of Hate. Nagu selles seltskonnas tavaks, on ka Hype Williamsil palju reliise, mis on küll enamasti kõrgelt hinnatud, kuid samas raskesti kättesaadavad, kuna need on ilmunud vaid väikesetiraažilistel  vinüülidel. Ka vastuseid paistab olevat neilt üpris keeruline kätte saada, aga olgu siinkohal valik põiklevaid vastuseid siiski ära toodud.